BA (Kommunikasie en Joernalistiek) • Akademia
BA (Kommunikasie en Joernalistiek)Neil Muller2020-08-04T18:38:13+02:00
BA (Kommunikasie en Joernalistiek)
Die BA (Kommunikasie en Joernalistiek)-graad is 'n gespesialiseerde kwalifikasie wat studente toerus met die teoretiese kennis en praktiese vaardighede om suksesvolle loopbane in die joernalistiek- en kommunikasiebedryf te volg. Studente word toegerus en uitgedaag om besluite te neem, krities oor sake te dink en vinnig aan te pas in 'n dinamiese professionele omgewing wat teen 'n snelle tempo verander. Hierdie program bied aan studente 'n unieke geleentheid om nouverwante velde te verken. Die kurrikulum is intensief en interaktief, en studente kan na afloop van hulle studies die werkplek betree of by enige hoëronderwysinstelling aansoek doen om verder te spesialiseer in velde soos korporatiewe kommunikasie, bemarking, mediaskakeling of joernalistiek.
WAT KAN EK MET DIE BA (KOMMUNIKASIE EN JOERNALISTIEK) DOEN?
Die doel van die program is om studente in staat te stel om as multimediajoernaliste en kundige kommunikasiepraktisyns te funksioneer. Gedurende die drie jaar word studente blootgestel aan onder meer strategiese, organisasie- en bemarkingskommunikasie binne korporatiewe en nie­winsgewende omgewings. Studente verken ook die medialandskap in Suid-Afrika en die veranderende en uitdagende rol van joernalistiek. Daar word klem gelê op praktiese en navorsings­vaardighede soos digitale, visuele en mediageletterdheid, skryf- en redigeervaardighede, asook die ontwerp van drukmedia en webblaaie. Na afloop van die drie jaar sal studente 'n verskeidenheid kommunikasiefunksies in 'n organisasie kan bestuur, insluitende interne kommunikasie, krisiskommunikasie, bemarking, mediaskakeling, en webblaaie en sosialemediaplatforms. Studente sal ook in die media- en uitgewersbedryf kan werk as inhoudskeppers, teksredakteurs, bladuitlegkunstenaars of joernaliste.
ONDERRIGLEERMODEL: Voltydse kontakmodel
KWALIFISEER EK OM BA (KOMMUNIKASIE EN JOERNALISTIEK) TE STUDEER?
Die module bied 'n oorsig van die sleutelbeginsels en -teorieë in kommunikasiestudies en rus studente toe om die teorie toe te pas in verskeie kommunikasiekontekste en alledaagse situasies. Onder meer interpersoonlike kommunikasie, kleingroepkommunikasie en veral interkulturele kommunikasie word in hierdie module onder die loep geneem.
Korporatiewe Media 1
In hierdie module maak studente kennis met organisasiekommunikasie en die onderskeie kommunikasiefunksies, soos bemarking, media- en openbare skakeling, en advertensies. Ander temas wat in hierdie module ingesluit word, is organisasiekultuur en -identiteit, en etiese en professionele optrede in hierdie konteks. Die module lê in die tweede semester klem op die sleutelteorieë, -beginsels en -benaderings tot kommunikasie in 'n ontwikkelingskonteks.
Die module bied aan studente 'n oorsig van die geskiedenis, ontwikkeling en rol van massamedia in die samelewing. Ons bestudeer sleutelteorieë en -benaderings tot massamedia, soos agendastelling en nuusraming. In die tweede semester val die fokus op die ontwikkeling, rol en funksie van joernalistiek in die samelewing, met spesifieke verwysing na die Suid-Afrikaanse konteks. Ons besin oor die rol en verantwoordelikhede van die joernalis in 'n digitale en globale wêreld en lê verder klem op die basiese beginsels en vaardighede in die joernalistiekbedryf. Uitsaaimedia (televisie en radio) kry veral aandag in hierdie module.
Skryf en Redigeer vir die Media 1
Hierdie inleidende skryfmodule rus studente toe om die basiese teorieë en beginsels van goeie skryfwerk en redigering vir druk- en uitsaaimedia toe te pas. Studente ontwikkel die praktiese vaardighede om gehalte-kopie in Afrikaans en Engels te lewer.
In hierdie module word studente toegerus met die skryf- en navorsingsvaardighede om in 'n akademiese omgewing te funksioneer en hul studies met selfvertroue en integriteit te voltooi.
Keusemodule (kies een)
Die eerste semester van hierdie module fokus op media- en openbare skakeling. Ons bestudeer toepaslike teorieë, beginsels en benaderings en pas dit toe op voorbeelde en gevallestudies. In die tweede semester kry studente 'n breë oorsig van die wyse waarop die teorieë, tegnieke en besluitnemingsprosesse in bemarkingskommunikasie 'n organisasie se handelsmerk en reputasie kan ondersteun. Daar word van studente verwag om teoretiese kennis toe te pas om 'n basiese bemarkingskommunikasieplan vir 'n organisasie saam te stel.
Korporatiewe Media 2
Hierdie jaarmodule fokus daarop om vir studente 'n deeglike begrip te gee van digitale media en hoe dit die media- en kommunikasiebedryf beïnvloed. Die module rus studente toe met die praktiese vaardighede om digitale media te gebruik vir bemarkings-, media- en openbare skakelings- en joernalistieke doeleindes. Die module lê klem daarop om studente se visuele en digitale geletterdheid te bevorder en hulle in staat te stel om digitale media op 'n doelgerigte, verantwoordelike, sinvolle en etiese manier toe te pas in die media- en kommunikasiebedryf.
Hierdie jaarmodule fokus op nuusontwerp. Studente word deur die loop van die jaar toegerus om koerante, tydskrifte en nuusbriewe te ontwerp vir drukmedia en digitale platforms. Studente word ook gelei om die teorie toe te pas om publikasies te beplan, bestuur en te lewer deur gebruik te maak van rekenaarsagteware. Media- en visuele geletterdheid word ook in hierdie module bestudeer, en studente se kennis en vaardigheid om visuele boodskappe en mediatekste krities te ontleed word deurgaans geslyp.
Skryf en Redigeer vir die Media 2
Hierdie module lê klem op skryfwerk en redigering vir bemarkings- en media- en openbare skakelingsdoeleindes. Kopieskryf en skryfwerk vir digitale media word hier ondersoek. Studente word toegerus om teoretiese beginsels toe te pas om gehalte-kopie vir veral digitale platforms in Afrikaans en Engels te skryf en redigeer.
Politieke en Regeringskommunikasie
In hierdie module word studente gelei om die verhouding tussen die media, politieke instansies en die publiek aan die hand van sleutelteorieë, -beginsels en ‑benaderings te ondersoek, met spesifieke verwysing na die Suid-Afrikaanse konteks. Studente word daarin onderrig om die teorie prakties toe te pas om kommunikasieboodskappe en -strategieë binne hierdie kontekste te beplan en ontleed.
Media en Kommunikasie: Beleid, Wetgewing en Etiek
In hierdie jaarmodule kry studente 'n deeglike oorsig van die wetgewing en beleids- en etiese raamwerke waarbinne media- en kommunikasiepraktisyns hulle take in Suid-Afrika uitvoer. Ons ondersoek die teoretiese en filosofiese grondslag van etiek en normatiewe diskoers in die media- en kommunikasiekonteks, interne en eksterne regulering, asook kwessies soos laster, privaatheidskending en objektiwiteit aan die hand van praktiese voorbeelde en gevallestudies.
Kommunikasiebestuur 3 rus studente eerstens toe om strategiese kommunikasie-aktiwiteite soos krisiskommunikasie en verhoudingsbestuur in 'n organisasie te bestuur. Studente pas teoretiese kennis toe om 'n strategiese kommunikasieplan vir 'n organisasie saam te stel en te evalueer. Studente word ook toegerus met die kennis, vaardighede en insig om volhoubare sosiale verandering te fasiliteer in die plaaslike ontwikkelingskommunikasiekonteks. Korporatiewe sosiale verantwoordelikheid en gesondheids- en omgewingskommunikasie kom hier onder bespreking. In die tweede semester word studente gelei om 'n geïntegreerde kommunikasieplan vir 'n organisasie saam te stel deur die onderskeie kommunikasiefunksies soos media- en openbare skakeling, bemarking en advertensie te belyn. Studente werk deur die loop van die jaar aan portefeuljes.
Korporatiewe Media 3
In die eerste semester van hierdie module word studente toegerus om 'n webwerf vir 'n organisasie te beplan, ontwerp en te bestuur deur gebruik te maak van rekenaarsagteware. Studente word ook gelei om korporatiewe media wat gemik is op interne of eksterne belangegroepe te bestuur. Aan die einde van hierdie module sal studente dus ook in staat wees om sinvolle inhoud vir korporatiewe publikasies (soos webwerwe, tydskrifte en nuusbriewe) te beplan, te ontwerp en te skep. Studente werk deur die loop van die jaar aan portefeuljes.
In hierdie module word studente toegerus om as multimediajoernaliste in 'n digitale en samelopende nuuskantoor te funksioneer en gehalte-inhoud op verskeie platforms vir 'n verskeidenheid teikengehore te skep. Studente wat hierdie module suksesvol voltooi, sal in staat wees om inhoud met teks, klank, video en beeld te skep. In die tweede semester word studente se insig in die dinamiese verhouding tussen die media en die samelewing verdiep, en mediaverteenwoordiging en identiteit kom onder die loep. Ons ondersoek kwessies soos die media en gender, ras, MIV/Vigs en geweld. Studente werk deur die loop van die jaar aan portefeuljes.
In hierdie module maak studente kennis met navorsing in die sosiale wetenskappe en word gelei om onafhanklik navorsing te doen in die kommunikasie- en mediavelde. Die module fokus op die onderskeid tussen kwalitatiewe, kwantitatiewe en gemene metode -benaderings, en fokus op die stappe in en elemente van die navorsingsproses. Studente word gelei om die teorie prakties toe te pas om navorsing in die sosiale wetenskappe op 'n kritiese en etiese wyse te doen. Hierdie module berei studente voor op nagraadse studies.
Om in aanmerking te kom vir toelating tot BA (Kommunikasie en Joernalistiek), word een van die volgende benodig:
Nasionale Senior Sertifikaat (NSS) uitgereik deur Umalusi vir graaddoeleindes met minstens 50% in die onderrigtaal van Akademia
Sertifikaat van vrystelling uitgereik deur USAf (Universities South Africa) indien 'n ander skoolverlaterkwalifikasie as NSS behaal is